b'\n_START_ARTICLE_\nRytikari\n_START_SECTION_\nHistoria\n_START_PARAGRAPH_\nRytikari alkoi kehitty\xc3\xa4 kun Veitsiluodon saha perustettiin viereiseen Veitsiluodon saareen. Sahan ty\xc3\xb6l\xc3\xa4isten pienet omakotitalot t\xc3\xa4yttiv\xc3\xa4t Rytikarin saaren pohjoisosan jo 1920\xe2\x80\x93luvun lopulla, jolloin saaren etel\xc3\xa4osaan rakennettiin my\xc3\xb6s kaksikerroksinen Veitsiluodon kansakoulu. Rytikari yhdistettiin Hepolaan penkereell\xc3\xa4 vuonna 1931 ja rautatie J\xc3\xa4rpist\xc3\xa4 Rytikarin kautta Veitsiluotoon valmistui 1936. Kieltolain aikana Rytikarin ja etenkin sen etel\xc3\xa4puolella sijaitseva Paavonkarin kautta tuotiin Pohjois-Suomeen huomattavia m\xc3\xa4\xc3\xa4ri\xc3\xa4 salakuljetettua pirtua._NEWLINE_Kun Veitsiluoto Oy:lle rakennettiin 1930\xe2\x80\x93luvulla sulfiittiselluloosatehdas ja 1950\xe2\x80\x93luvulla paperitehdas, tarvittiin tehtaille lis\xc3\xa4\xc3\xa4 ty\xc3\xb6voimaa ja ty\xc3\xb6voimalle lis\xc3\xa4\xc3\xa4 asuntoja. Rytikariin rakennettiin 1940\xe2\x80\x93luvulla kymmeni\xc3\xa4 puurakennuksia tehtaiden ty\xc3\xb6ntekij\xc3\xb6ille. Monet taloista on sittemmin purettu, yksi rakennuksista on siirretty Marttalan Ty\xc3\xb6l\xc3\xa4ismuseon alueelle. Ensimm\xc3\xa4iset varsinaiset kerrostalot rakennettiin aravalainoituksella 1950\xe2\x80\x93luvun lopulla. Rytikariin rakennettiin 1940\xe2\x80\x93luvun lopulla my\xc3\xb6s terveystalo ja Rytikarin ty\xc3\xb6v\xc3\xa4entalo.'